khistorydata/jeongjo-sjw-relations huggingface dataset:
정조 13년
己酉正月十八日卯時上御熙政堂專經文武臣親臨殿講入侍時行都承旨金載瓚左承旨趙衍德右承旨朴天衡左副承旨洪仁浩右副承旨李書九同副承旨韓晩裕假注書白慶楷徐有聞記注官金鳳顯記事官李相璜檢校直提學徐有防李秉模待敎金祖淳以次進伏訖上具翼善冠衮龍袍御寶座引儀唱試官以下應講文武臣入就位行四拜禮文試考官右議政蔡濟恭行副司直金憙參考官吏曹參議李洪載禮曹參議洪文泳行副司直林濟遠金履正武試考官左議政李性源行副司直鄭好仁行副護軍趙心泰參考官兵曹參知沈煥之行副護軍金㷞副司直李太亨司僕正李之英等率應講文武臣入就位分東西行四拜禮訖以次陞堂分東西進伏上曰大臣進前問候仍卽開講可也性源等進前曰連日勞動之餘聖體若何上曰一樣矣性源等曰王大妃殿氣候何如上曰一樣矣性源等曰惠慶宮氣候何如上曰一樣矣性源曰考官李在簡有頉之代合有變通之道故敢此仰達矣上命書榻敎曰考官李在簡代行副司直徐有防爲之仍命開講性源等退坐開講應講文臣崔時淳應講武臣李東善等以次進前應講上敎性源等講聲低微申飭好矣講畢通禮告禮畢命退諸臣以次退出
정조 13년
己酉正月二十八日巳時上御重熙堂左承旨入侍時行左承旨徐鼎修假注書徐有聞記注官李宗烈金鳳顯以次進伏訖上曰承旨前望單子入之出榻敎賤臣承命出持入上曰承旨有闕代以南鶴聞頒布事分付賤臣承命出傳以兵曹判書李文源應製不爲製進事命書傳敎曰非試券非辭單非疏本忽於全幅狀紙書納不能文不能製進七字成命之下焉敢乃爾肉蹈風月諺亦有之況以不文自處則賜弓賜矢賜小布使之肄課而三朔之間無非停曠之日製與射俱稱下愚此可謂文質無當姑先推考射技比諸製工自有難易之殊加賜箭三十枚自明日刻意勤習試記修納上曰此重臣每以此等事看作高致誠可悶矣鼎修曰苟欲以不文自處則只納空券猶或可也至於紙面七字之書恐爲不審矣命書公事判付訖命退諸臣以次退出
정조 13년
己酉正月十八日申時上御誠正閣左副承旨與有司堂上入侍時左副承旨洪仁浩假注書徐有聞記注官金鳳顯記事官李相璜有司堂土徐有隣李在簡鄭昌順以次進伏訖上曰今日之召見卿等卽爲年久朝士甄復事講定節目故也蓋自昨秋以後旣已行會京鄕使之抄錄以聞則今焉經歲殆同道傍作舍惟彼鄕曲落拓之類得無抑鬱企待之思乎文而限年幾何落仕幾年武而限年幾何落仕幾年蔭則筮仕幾年落仕幾年宜有區別分排之道卿等之意何如有隣曰前秋聖敎旣出於疏幽振淹之盛念孰不無對揚之意而若其限年收錄之方有非臣等臆見所可裁稟矣在簡曰文官之抱紅牌老牖下固是干和之端而至於蔭武則年紀與落仕之年比文官宜有差等矣昌順曰京外文蔭武旣已抄錄上聞則宜卽限年甄用而不敢以微見硬定仰稟矣上曰卿等言旣如此須卽出去爛商仍卽就議大臣秩秩區別更稟可也上曰有司堂上先退可也有隣等退出上曰右副承旨入侍賤臣承命出傳右副承旨李書九追入進伏上曰右承旨許遞前望單子入之待下批牌招察任出榻敎命書傳敎曰政官待明朝牌招開政仁浩曰今因言端敢此仰達矣文蔭武落仕最久人收用時望單子懸註以入政事亦以此書頒之意旣有定式而吏批則兵曹佐郞李光鉉望筒外直講李鳳翼奉常主簿洪命馥慶基殿令朴沁典籍咸士謙李尙運俱是落仕最久人而望單則雖已書入政事則循例書頒無異尋常復職者然兵批則武兼李鎭邦部將南益初俱是落仕最久人收用者而亦不懸註頒布殊欠對揚之意宜有警飭之道當該吏兵曹堂上竝推考此後申明定式使之懸註頒布何如上曰依爲之出擧條命書傳敎曰生疎所致不可無飭當該承旨從重推考命退承史以次退出
정조 13년
行都承旨金載瓚齋宿左承旨未差右承旨洪仁浩齋宿左副承旨李書九齋直右副承旨韓晩裕齋直同副承旨趙鼎耉在外注書金孝建病一員未差假注書白慶楷齋宿徐有聞齋直事變假注書劉師玶仕
정조 13년
金載瓚啓曰玉堂備員視事頉稟之意敢啓傳曰知道
정조 13년
洪仁浩啓曰御營廳將官來言今日本廳軍兵日次私習云矣敢啓傳曰知道
정조 13년
洪仁浩啓曰大司憲尹坊執義權裕未肅拜掌令宋景煥趙星逵持平洪彦燮在外持平李聖輪呈辭監察茶時之意敢啓傳曰呈告臺諫牌招茶時
정조 13년
傳于韓晩裕曰吏禮房承旨入侍
정조 13년
傳于金載瓚曰左副承旨入侍
정조 13년
傳于韓晩裕曰向欲收敍而未果前判書宋載經給牒敍用
정조 13년
金載瓚啓曰再明日景慕宮酌獻禮時承旨不可不備員未差之代政官牌招開政差出待下批仍卽牌招以爲淸齋之地何如傳曰前望單子入之待下批牌招察任
정조 13년
金載瓚啓曰再明日景慕宮行酌獻禮時承旨不可不備員同副承旨徐秉德在外合有變通之道何以爲之敢稟傳曰乘馹上來纔已下諭筋力如可强自當上來許遞口傳付軍職上來後微稟其代今日政差出待下批牌招
정조 13년
兵曹口傳政事副司直徐秉德吳載純
정조 13년
金載瓚啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 13년
金載瓚啓曰今二十一日景慕宮酌獻禮親祭祭文當爲製進藝文提學李秉模卽爲牌招何如傳曰允
정조 13년
傳于韓晩裕曰今日政臺通文臣本職許遞其代次次擬入
정조 13년
有政吏批判書李𡊠參判具庠參議李洪載進右副承旨韓晩裕進以尹行元爲承旨閔鍾顯爲大司憲盧廷良爲執義李秀夏爲司諫林道浩爲修撰吳載純爲禮曹判書尹師國爲右尹鄭好仁爲分內局提調李益恢爲持平崔時淳姜文會爲正言呂奎明爲忠淸都事李信默爲咸鏡都事前掌令尹謐蔡廷夏前正言黃㮋司成金宅洙掌樂正成穎前掌令吳著朴孝參前司成李穦前正言李光培前掌令李寬趙鼎耉趙有臣以上侍從年七十登科三十年前牧使趙德洙前都事安鼎福以上年七十蔭官筮仕四十年以上通訓今加通政加資事承傳以韓芷爲引儀李昌顯爲尙衣主簿以上落仕最久勤人陞六事承傳
정조 13년
以都摠府中日試射單子武兼李儒祥貫三中邊一中事傳于洪仁浩曰中日試射一巡七分前所罕見特爲陞六見今窠窄之時不可出虛司果仍其窠作參上待主簿以上窠優餘時遷轉後本窠仍以參下窠用之事分付兵曹
정조 13년
兵批判書李文源進參判柳誼參議朴宗岳病參知沈煥之入直右承旨洪仁浩進以李弼大金宗泂柳漢秀金得麗金夏重爲僉知李相胤爲忠翊將以上登科五十年以上加資事承傳副司果尹載大吳相祿柳鎭曄張師拭白宗海姜載禹金啓運崔忠國權愉李景奎金九大李德演金珩𤪌李台一以上武參下年久落仕人陞六事承傳
정조 13년
吏批再政以金頤柱爲左尹李穦爲工曹參議黃㮋爲敦寧都正蔡廷夏爲分兵曹參知成穎爲敦寧都正尹孝寬爲宗廟令鄭斗榮爲長陵令以趙德亮爲典籍落仕最久人收用事承傳以文命龜爲社稷令尹玄錫爲惠陵令白大成爲莊陵令李春馥爲典籍朴民瞻爲監察以上落仕最久人收用事承傳以兪漢人爲景慕宮令鄭基煥爲監察前察訪柳漢秀前萬戶李相胤前郡守李尙佐前虞候姜益齊前僉使金夏重前武兼朴東新前別提高景興前僉使金得麗前部將金宗泂前僉使李弼大以上武登科五十年人加資事承傳
정조 13년
三政以李顯靖爲校理李顯默爲副修撰權裕爲掌樂正以愼基慶爲監察落仕最久人收用事承傳以李東俊爲北部都事柳鼎周爲東部都事崔宇觀爲分兵曹佐郞左尹尹師國右尹金頤柱陞降以李祖源爲大司成沈煥之爲大司成
정조 13년
韓晩裕啓曰大司成沈煥之旣在闕中不爲肅謝直爲出去事甚未安推考警責何如傳曰允
정조 13년
兵批再政以吳相祿尹載大爲宣傳官金啓運爲部將金九大爲守門將以上落仕最久人陞六事承傳以柳鎭曄張師拭白宗海爲訓鍊都監哨官姜載禹李景奎權愉爲禁衛哨官崔忠國金珩𤪌爲御營哨官李台一爲守禦哨官李德演爲摠戎哨官以上落仕最久人陞六後軍門備擬事承傳副司直沈豐之趙衍德副司果韓芷柳鼎周李東俊李昌顯以上蔭參下落仕最久人陞六事承傳
정조 13년
三政以高景興姜重齊朴東新李尙佐爲僉知以上登科五十年以上加資事承傳副護軍權裕尹謐蔡廷夏黃㮋金宅洙成穎吳著朴孝參李穦李光培李寬趙鼎耉趙有臣趙德洙安鼎福李相胤副司直尹坊洪彦燮副司果徐有鍊申大龜
정조 13년
洪仁浩啓曰未署經守令憲府署經事命下矣大司憲閔鍾顯牌不進推考傳旨今方捧入而執義盧廷良掌令宋景煥趙星逵持平李益恢在外只有持平李聖輪一人不得備員署經大司憲閔鍾顯更卽牌招何如傳曰允
정조 13년
洪仁浩啓曰大司憲閔鍾顯再牌不進推考傳旨今方捧入而守令署經命下之後如是違牌不卽擧行事體所在誠極未安所當更請牌招而係是一日三牌何以爲之敢稟傳曰新除授臺諫牌招署經
정조 13년
金載瓚啓曰再明日景慕宮酌獻禮時承旨不可不備員而右承旨尹行元牌不進合有變通之道何以爲之敢稟傳曰聞以實故不得入來云許遞臺通已近卅載家世勝於故右尹趙昌來況故掌令趙府隅自有名稱而卽其七代祖云今日淸齋之時勢將乍除旋遞一經然後可以復授通政趙鼎耉承旨除授爲先下諭乘馹上來精力如可作行雖於已遞之後仍爲上來加資肅拜事分付
정조 13년
以景慕宮酌獻禮贊禮望改付標單子傳于韓晩裕曰豈可以參判付標以入乎判書遞差
정조 13년
金載瓚啓曰再明日景慕宮酌獻禮時贊禮不可不備政官牌招開政差出待下批仍卽牌招以爲淸齋之地何如傳曰前望單子入之待下批牌招察任
정조 13년
禮曹判書前望單子入之鄭昌順落點
정조 13년
傳于韓晩裕曰在外持平許遞前望單子入之
정조 13년
持平前望單子入之崔重敎落點
정조 13년
以兵曹參議朴宗岳入來金虎門開門標信請出啓辭傳于洪仁浩曰闕內各門留門時朝臣出入元無所拘之門卽不易之古例也以大臣臺臣之體重而如曜金通化兩門近所稱宮人出入之門亦無所拘觀於堂后日記斑斑可按而忽自挽近以來莫重闕門有若分掌者然敦化則屬之於臺諫金虎則屬之於朝臣丹鳳則屬之於中官宣仁則屬之於厩馬各自定限如不敢踰越固陋之失姑舍是雖値深夜留門之時捨却已開之他門輒從當入之名色分請留門標信事之駭怪莫甚於此前此以此屢引故事飭令何等丁寧則政院兵曹終不知改甚至今日事而極矣此胡難事如是株守果何意義須有一番嚴處可以申復舊規當該承旨罷職此雖一事亦出於循俗之時套無論大小事一人唱前百人效之雖係無於例之例眼熟則看作金石不刊之典此所以痛駭者此後不徒留門爲然朝晝赴公亦勿各定出入之門事嚴飭各司此蓋慶熙宮開陽門之便近於政院藥房而待漏院又在於開陽之外故新進諸臣誤認門路之元定如許以是之故先朝下敎每以諸臣擧措之固陋爲敎諸臣中亦豈無承聆者乎自今先自廟堂知悉此意一以復舊規一以遵飭令
정조 13년
以左議政李性源金浦楊州等地焚黃南陽地掃墳呈辭傳于韓晩裕曰給由馬澆奠床備給
정조 13년
以都摠府中日試射單子傳于洪仁浩曰久廢之餘各廳射技皆不如前而此輩依舊善射一巡六分何異於沒技乎張漢弼特爲直赴殿試
정조 13년
以都摠府守宮望單子傳于洪仁浩曰仍
정조 13년
以尹載伋申憙淵趙希鎭囚單子傳于李書九曰聞其委折於承宣導駕之徑先出去由於差備別監及排設軍院隷所爲云而方自政院査實云京兆官都事竝放送
정조 13년
傳于洪仁浩曰今日政加資及復職人如有在京者皆令明日肅謝仍令轎前入侍
정조 13년
以禮曹景慕宮酌獻禮擧動節目傳于金載瓚曰旣非日瞻門月覲門擧動則當以絳紗袍磨鍊此節目更爲修正以入
정조 13년
金載瓚以弘文館言啓曰本館下番連日闕直事甚未安今日政新除授玉堂待下批牌招以爲入直何如傳曰允
정조 13년
金載瓚以弘文館言啓曰本館下番連日闕直事甚未安今日政新除授玉堂待下批卽爲牌招入直何如傳曰允
정조 13년
金載瓚以禮曹言啓曰今此景慕宮酌獻禮親行時自上當有散致齋之禮而正日只隔二日散齋則勢未及依例磨鍊殿下自今日散齋一日於別殿致齋一日於齋殿凡散齋有司不啓刑殺文書致齋唯啓享事諸享官及近侍之官應從升者竝散齋一日於本司致齋一日於享所諸衛之屬守衛宮門者各於本司淸齋一宿事知委何如傳曰允
정조 13년
金載瓚以禮曹言啓曰皇壇壇上祭器等物每年孟春戶禮曹堂上奉審事定式矣今正月二十五日臣曹與戶曹堂上奉審後稟處何如傳曰允
정조 13년
金載瓚以景慕宮郞廳以都提調意啓曰再明日酌獻禮時本宮官員不可不備員而新除授令兪漢人方在忠淸道靑陽地今姑改差其代卽令該曹口傳差出以爲備員進參之地何如傳曰令該曹他司口傳相換可也
정조 13년
吏曹口傳政事景慕宮令兪漢人典籍申若樞相換
정조 13년
洪仁浩以義禁府言啓曰時囚罪人尹永僖保放事命下矣尹永僖卽爲保放之意敢啓傳曰今日議處仍爲照律可也
정조 13년
洪仁浩啓曰卽者義禁府都事來言時囚罪人尹永僖今日議處仍爲照律事命下矣判義禁韓光會未肅拜次堂例不得擧行云判義禁韓光會卽爲牌招何如傳曰令次堂擧行
정조 13년
洪仁浩以兵曹言啓曰禁軍別將任嵂身病猝重呈狀乞遞動駕隔宵領軍重任不可暫曠今姑改差何如傳曰允
정조 13년
兵曹以李東曄爲禁軍別將
정조 13년
洪仁浩以備邊司言啓曰新除授慶尙監司洪檍方在忠淸監營任所矣湖西之距嶺南旣是接壤之地則便道往赴多有已例待新監司交龜除朝辭直爲赴任之意分付何如傳曰允
정조 13년
洪仁浩以都摠府言啓曰今日入直內二廳武兼禁軍及軍兵等中日習射請出標信傳曰知道
정조 13년
洪仁浩以訓鍊都監言啓曰今正月二十日景慕宮擧動時因兵曹節目金虎門軍六十名將官率領挾輦侍衛南營馬兵四十名屛門把守及閑曠處禁雜人次依例定送弘化門軍七十名廣智營軍四十名北營標下軍三十名各其將官率領出付隨駕營還宮後各還直所而竝待標信擧行廣智營軍四十名出用則宮墻頹落處巡察及巡邏無分排以新營軍餉色守直軍推移行巡之意敢啓傳曰知道
정조 13년
洪仁浩以刑曹言啓曰本曹保授罪人尹之益棍配當否就議大臣後草記事命下矣臣就議於大臣則左議政李性源以爲尹之益以罪魁待用刑棍配次保授隨從閔道爀閔重呂或徒三年或徒二年半定配隨從旣已勘配則罪魁尹之益不可不加等嚴勘依前該曹啓目判付嚴棍定配爲宜云右議政蔡濟恭以爲意見與左相無異云矣敢啓傳曰知道
정조 13년
洪仁浩以刑曹言啓曰因兵曹判書李文源所啓內試射時鐵箭助繩罪人元永喆移送法司可也事命下矣取考律文則大典通編武科條有曰科場用奸者邊遠充軍依此律元永喆全羅道茂長縣邊遠充軍定配卽爲押送之意敢啓傳曰知道
정조 13년
洪仁浩以刑曹言啓曰因黃海監司李敬倫道內待用刑之類後錄啓本瑞興定配罪人金瑜恒罪目有此等律名近來申飭則何敢以照律乎律官捧招草記如無關係竝與定配放送事判下矣依下敎取招於其時律官李允迪則允迪招內以爲昨年六月金瑜恒以良女招引改適事自本曹推問時瑜恒或佩良人號牌或佩生徒號牌名字年歲兩牌不同故依大典通編以役姓名不以實書罪杖一百徒三年照律朝家申飭之下不能謹愼自速今日嚴命罪死無惜云其不有飭命率爾擬律之罪自臣曹從重勘治至於金瑜恒罪狀取考文案則招引良女變幻役名雖極可痛若其關係則別無大段者故依下敎定配放送之意敢啓傳曰金瑜恒之罪不可徑先放送定配分揀一款置之而旣有招引良女之如許重犯何故隱匿本事乃以此可東可西之律名照律甘犯前後飭禁乎此等律官嚴處然後依俙照律之法可以少熄初欲定配於照律之該地方矣渠輩多是貧殘之類今番則十分參酌自本曹嚴杖懲罪此後除非分明冒稱幻名者似此閑汨董律名無或混用事嚴飭律官處可也
정조 13년
李書九以義禁府言啓曰保放罪人尹永僖依例還囚後議處照律之意敢啓傳曰知道
정조 13년
禁府照目前佐郞尹永僖矣鳴金訴冤自有其例是去乙身爲朝官擅入闕中肆然擊錚於閤門咫尺之地旣非衛外又異擊鼓有違法式誠極驚駭然以此照律罪從重論杖六十收贖告身盡行追奪徒一年定配私罪奉敎罷職放送爲良如敎
정조 13년
刑曹啓目宣仁門付榜罪人李遇秋李完春李道春等原情云云李遇秋段箇箇承款結案取招後稟處爲白乎旀完春待結末勘處爲白乎旀金禹瑞段符同遇秋兄弟書給榜文作此兇悖之擧待査啓來到更爲論勘爲白乎旀道春段初不干涉非但渠招之發明其兩弟皆以爲不知事情是如爲白遣且施一次之刑姑爲參酌決處何如判付啓李道春段放送完春保放爲旀金禹瑞所爲無異於元犯令道臣除尋常各別嚴刑取招狀聞後與原犯勘律更爲稟處爲良如敎又啓目戶曹小關僞造罪人濟州金鍾輔更推云云前後情狀節節痛惋更加各別嚴訊取服以爲如法勘斷之地爲白乎旀張漢錫段鍾輔誣引之狀旣已破綻無餘則別無更訊之端分揀放送何如判付啓依允爲旀金鍾輔段待拷訊限滿更良嚴刑取招爲良如敎又啓目粘罪人李顯大金石道等更推云云竝只更加嚴訊期於輸情何如判付啓待拷訊限滿更推以聞爲乎矣如已直告不必準次以此知悉爲良如敎
정조 13년
己酉正月十九日辰時上御誠正閣吏禮房承旨入侍時行都承旨金載瓚右副承旨韓晩裕假注書白慶楷記注官金鳳顯記事官李相璜以次進伏訖上命書傳敎曰明日當詣景慕宮齋宿再明日行酌獻禮出還宮路由館峴百官行禮近年如不爲之勿爲磨鍊隨駕亦勿磨鍊侍衛則別雲劍外皆以入直磨鍊餘皆置之事分付又命書傳敎曰出宮門路以協陽門磨鍊親押處所詣齋所臨時爲之以此分付又命書傳敎曰未署經守令使之當日辭朝憲府雖有行公臺諫而未備員不得擧行云未肅拜憲臺許遞今日政差出待下批牌招署經一司署經後諫院則除署經下送命退承史以次退出
정조 13년
己酉正月十九日巳時上御重熙堂左副承旨入侍時左副承旨李書九假注書白慶楷記注官金鳳顯記事官李相璜以次進伏訖上曰右承旨入侍賤臣承命出與右承旨洪仁浩偕入進伏上命書傳敎曰明日經宿時守宮承旨望以今番侍從加資人中擬入事該房知悉又命書傳敎曰蔭武參下落仕人收用昨有下敎而蔭官韓芷等四人今政現窠裕足竝當收用而尤可矜者武弁也其中前參下宣傳官尹載大吳相祿登科與落仕俱爲三十年內外況載大有承傳而尙不收用其後政官之不能秉公振滯可知當該兵判竝推考尹載大吳相祿參上宣傳官今日政加設備擬待闕卽爲陞實至於守部參下之無故作散爲四十年以下人先爲收用爲可前部將金啓運前守門將金九大竝各其參上窠加設備擬待窠陞實獨九大年爲七十八上來未可必令該道問于渠處狀聞若此則武參下落仕十五年以上者三薦通計不過十人云只付虛司果何異於初昏俟曉月乎宣薦司果柳鎭曄等三人部薦司果姜載禹等三人守薦司果權愉等四人竝令五營門哨官分排加設備擬書頒政目待窠陞實雖準瓜實職移遷前勿爲差代使朝廷恢蕩之擧無歸於有名無實文參上落仕十五年以上人自可次第調用而今見抄啓前都事文命龜始知尙今生存今日甄復時先爲調用又命書傳敎曰老人之事有不可知次次待闕排擬則將至於踰夏涉冬時任敦寧都正許遞工曹參議亦以老病不得行公云一體許遞其代竝令今日政差出在外及有實故五衛將忠壯忠翊將亦竝改差差代敦寧都正分司參議各加設一窠事分付又命書傳敎曰右相筵奏之後以分養馬事降資閫邑吏鄕刑推自在蕩滌中矣然則官員之獨未復資不惟斑駁亦涉倒置況此等之擧只示存羊之義可也前水使李潤國等降資及其他閫帥守令越俸及推考竝分揀上曰在外正言持平許遞今日政差出出榻敎上曰咸鏡道掌試都事改差今日政差出出榻敎命退承史以次退出
정조 13년
己酉正月十九日申時上御重熙堂左副承旨入侍時左副承旨洪仁浩假注書徐有聞記注官金鳳顯記事官李相璜以次進伏訖上命書傳敎曰朝廷之用捨人才之優劣豈係於年紀多少班資久近而耆耉也淹滯也振拔於常規之外未必不爲美事況王言不可不信纔命諸道各以道內文蔭武年歲登科筮仕作散區別條列登聞今旣齊到矣若止一番看過而已八方朝士之引領彈冠者其肯曰有實心乎有實政乎若文若武若蔭一斥不復棄之如遺君不識臣名臣不知君面者果凡幾十輩矣況彼名通臺籍者卽予法從之官而御極十餘年亦多有不識名面者每當臨政下點輒不免停筆不樂者久之予心如此群情可忖朝官四品以上年八十陞資雖在法典而精力於人衰旺不齊萬一遲待八十之限而使在京者未及登筵在鄕者無以起身則將永阻一見如欲及今致之朝廷宜自從班始而倫義至重彝性同得外此文蔭武諸人聞此敎豈獨無戀結落莫之心乎予志先蔽僉議亦同到今豈或徒規規於格例乎曾經臺侍年七十登科三十年以上人特加一資敦都及分司閑司佐貳備擬武臣登科五十年以上人蔭官年七十筮仕四十年以上人亦竝加一資相當職亦卽調用肅命日政院微稟當召見仍令廟堂行會諸道方伯使之趁春和起送上來及下去時沿路各邑給馬及糧資右所謂陞資者多是不可以筋力責之者此擧雖不違於優待耆耉烏在其振淹疏滯之本意乎令吏兵曹文蔭武作散人自乙未十二月以前抄出別作一案入啓註錄年條每於復職望間數窠甄復收用望筒亦令懸註且思之文臣則登科十年例有陞六之規而蔭武則不然以是筮仕或落仕俱爲三十年內外者亦有之竝令陞付司果先卽調用惟玆之擧莫曰違例亦莫曰濫觴出於信王言而推而行眞箇大恢蕩之政矣豈徒然乎哉咨爾兩銓之臣須各惕念俾有對揚之實效又命書傳敎曰明日隨駕軍兵以內外各營入直步軍各留十名除出爲先後廂御將只率入直三營標下都領禁軍則入直五十人隨駕留營留陣斥堠伏兵槍劍軍竝置之挾輦軍以金虎門六十名爲之事分付命退承史以次退出
정조 13년
行都承旨金載瓚齋宿行左承旨金思穆齋宿右承旨李祖承齋宿左副承旨洪仁浩齋宿右副承旨李書九齋直同副承旨韓晩裕齋直注書金孝建病一員未差假注書白慶楷齋宿徐有聞齋直事變假注書劉師玶守宮直
정조 13년
大駕詣景慕宮入齋室後內閣政院玉堂藥房口傳問安答曰知道
정조 13년
王大妃殿惠慶宮遣承旨夕問安答曰知道
정조 13년
韓晩裕啓曰臣王大妃殿惠慶宮進去下直之意敢啓傳曰知道
정조 13년
李書九以奎章閣檢書官以守宮檢校提學意啓曰夜間閣內諸處無事之意敢啓傳曰知道
정조 13년
傳于洪仁浩曰下輦時受圭進圭皆不待令以致他承宣之替行都承旨金載瓚爲先從重推考
정조 13년
傳于李書九曰昨日政新加資有實職中時帶假承旨人本職許遞其代令該曹口傳差出
정조 13년
吏曹口傳政事以金宅洙爲敦寧都正
정조 13년
傳于李書九曰承旨前望單子入之待下批牌招察任
정조 13년
承旨前望單子入之李集斗落點
정조 13년
傳于洪仁浩曰違牌承旨許遞前望單子入之待下批牌招察任
정조 13년
承旨前望單子入之李祖承落點
정조 13년
承旨前望單子入之丁範祖落點
정조 13년
承旨前望單子入之金思穆落點
정조 13년
兵曹參知前望單子入之李敏采落點
정조 13년
傳于韓晩裕曰忠淸監司入侍
정조 13년
傳于李書九曰經宿及翌日問安竝勿爲之
정조 13년
以大司成沈煥之牌不進罷職傳旨傳于李祖承曰只推更爲牌招
정조 13년
金載瓚啓曰王大妃殿惠慶宮夕問安何承旨進去乎敢稟傳曰同副承旨進去
정조 13년
李祖承啓曰十六日慶熙宮動駕時因京兆禁府導駕徑詣城外事自本院追後査實於導駕衙門下吏則見掖隷之預備草笠草鞋院隷與排設房所屬之或有先詣城外者果爲徑先出去云故更加査問則掖隷之預備服色院隷之徑詣城外排設房軍士之負卜出去果爲的實事之驚駭莫此爲甚院隷三名排設房軍士三名已卽囚禁而掖隷之犯科者至於六名之多一竝出付攸司各別嚴繩當該司謁司鑰亦令攸司從重科治何如傳曰允
정조 13년
金載瓚以文禧廟營建廳言啓曰本廳堂上兼工曹判書具允鈺與監造官繕工監監役官臣趙鎭奎進詣本廟奉審則廟內外俱無頉處之意敢啓傳曰知道
정조 13년
李書九以兵曹言啓曰今正月二十日文臣朔試射試官望備擬以入矣動駕相値不得爲之之意敢啓傳曰二十二日爲之
정조 13년
洪仁浩以御營廳言啓曰今正月二十日景慕宮擧動時東營集春營入直軍各留十名餘皆隨駕及屛門出用矣當夜宮墻外巡邏以十名軍勢難分排新營入直鄕軍二十名依例除標信除出各十名添入於東營集春營使之合力警巡之意敢啓傳曰知道
정조 13년
洪仁浩以禁衛營言啓曰今日擧動時西營入直鄕軍四十名內三十名出用矣餘數不多宮墻外當夜巡邏勢難分排出番鄕軍十五名添入使之警巡之意敢啓傳曰知道
정조 13년
己酉正月二十日卯時上詣景慕宮擧動入侍時行都承旨金載瓚左承旨洪仁浩左副承旨李書九右副承旨韓晩裕假注書白慶楷徐有聞記注官金鳳顯記事官李相璜一提學金鍾秀檢校直提學徐有防李秉模一直提學金憙待敎金祖淳以次隨駕上具遠遊冠絳紗袍乘輿出協陽門由健陽門至明政門外命加資復職人入侍賤臣承命出傳敦寧都正成穎黃㮋分兵曹參議蔡廷夏護軍金宅洙社稷令文命龜監察鄭基煥典籍趙德亮等以次進前奏姓名訖上曰年老之人奏對行步無異少年誠可異也駕由弘化門至觀旂橋降輦所降輦旋卽乘輦至景慕宮大門外降輦乘輿由東門至降輿所降輿御大次仍改具冕服詣版位北向行再拜禮仍詣廟內奉審訖還御齋殿命書傳敎曰在外承旨許遞前望單子入之待下批牌招察任命書榻敎曰新除授大司成牌招察任命書傳敎曰今聞承宣言大臣送言以爲前此酌獻百官連爲參班昨年雖有勿參之命留門時微稟入參云然則昨日禮曹擧行未免率爾前禮判推考依大臣言爲之事遣史官傳諭命書傳敎曰前此陳懇雖已固拒今聞筵奏必欲一伸亦未爲不可崇品重臣之無論大臣臺臣之言旣遭罷職之啓則仍冒其職似或爲難日前領軍與參班今日入侍非飭敎則特敎而然暫副所懇無至於迫隘實合體使之義內閣提學金鍾秀今姑許遞仍授檢校提學牌招隨駕上曰忠淸監司入侍忠淸監司權承命入侍上曰湖西一路素稱難治今者特簡意豈徒然曰臣之前後蒙被罔非至渥陞資未踰日又叩按臬之重寄臣敢不糜骨粉身思所以圖報萬一而臣旣望實俱乏才具蔑如且湖西卽士大夫之鄕恐無彈壓之望矣上曰卿累典郡邑皆有聲績何有乎是任而但道內士夫只可撫安不宜搖動以致騷擾之歎卿須體此善爲之也上曰欲於何間發行耶曰明間欲陳疏請懇而臣之先山在於近畿若於榮掃後發程則到界似在來初矣命退諸臣以次退出
정조 13년
行都承旨金載瓚坐行左承旨金思穆坐右承旨李祖承坐左副承旨洪仁浩坐直右副承旨李書九坐直同副承旨韓晩裕坐注書金孝建病一員未差假注書白慶楷仕徐有聞仕直事變假注書劉師玶仕
정조 13년
金思穆啓曰來二十五日朝參日次矣敢稟傳曰停
정조 13년
金思穆啓曰禁衛營將官來言今日本營軍兵日次私習云矣敢啓傳曰知道
정조 13년
金思穆啓曰御營廳將官來言今日本廳軍兵日次私習云矣敢啓傳曰知道
정조 13년
韓晩裕啓曰右尹金頤柱除拜後過三日不爲出肅依定式推考警責仍卽牌招察任何如傳曰允
정조 13년
洪仁浩啓曰合辭方張之時諫院無詣臺之員事甚未安除在外外未肅拜人員竝卽牌招何如傳曰允
정조 13년
傳于韓晩裕曰左承旨左副承旨入侍
정조 13년
傳于金載瓚曰右承旨入侍
정조 13년
傳于韓晩裕曰承旨房仍
정조 13년
以右尹金頤柱牌不進推考傳旨傳于李書九曰許遞前望單子入之
정조 13년
以副校理李遇濟牌不進罷職傳旨傳于李書九曰只推
정조 13년
以正言崔時淳姜文會牌不進罷職傳旨傳于洪仁浩曰只推
정조 13년
以開城留守狀啓老人歲饌加給令經歷擧行事傳于李書九曰何至今在京乎斯速還營事回諭
정조 13년
以平安監司狀啓待用刑勘處之類區別馳啓事傳于洪仁浩曰竝蕩滌事回諭
정조 13년
吏曹口傳政事以朴宗謙爲兵曹佐郞
정조 13년
持平崔重敎啓曰請大靜縣爲奴罪人金壽賢依律處斷措語見上請興陽縣爲奴罪人河翼龍亟令王府設鞫得情夬正王法措語見上請還寢李魯春絶島安置之命亟令王府設鞫嚴問期於得情措語見上請罪人寧鎭亟令王府設鞫嚴問期於得情措語見上請島置罪人趙時偉亟令王府設鞫嚴問期於得情措語見上新除授執義盧廷良時在全羅道南原地請斯速乘馹上來事下諭答府曰不允下諭事依啓
정조 13년
李書九以弘文館言啓曰新除授校理李顯靖時在慶尙道安東地經筵入番事緊請斯速乘馹上來事下諭答曰依啓
정조 13년
金載瓚以弘文館言啓曰本館下番連日闕直事甚未安副校理李遇濟旣有只推之命卽爲牌招以爲姑降入直之地何如傳曰允
정조 13년
洪仁浩以兵曹言啓曰依下敎闕門外朝臣下馬石所排處臣躬審地形參量步數令戶曹今方排置別單書入之意敢啓傳曰知道
정조 13년
金思穆以兵曹言啓曰依下敎隨駕禁軍及駕後禁軍武藝別監內吹近仗軍士標下軍兵等處設粥以饋之意敢啓傳曰知道
정조 13년
金思穆以訓鍊都監言啓曰依下敎挾輦軍兼內吹及隨駕將校軍兵等處設粥分饋之意敢啓傳曰知道
정조 13년
金思穆以禁衛營言啓曰依下敎隨駕本營兼內吹御營廳領赴將校軍兵等處設粥分饋之意敢啓傳曰知道
정조 13년
金思穆以御營廳言啓曰依下敎駕前別抄兼內吹及隨駕將校軍兵等處設粥分饋之意敢啓傳曰知道
정조 13년
刑曹啓目政院使令朴周彩等旣已遲晩考律科罪何如判付啓日寒如此竝只今日內照律勘放爲旀院隷等段所供雖近於發明與別監及排設軍等捉贓物稍間分揀放送爲旀金忠大崔昌祿等段近來掖隷貌樣也行止也無異破落戶甚至有今番漏傳宮中事預備郊行服色節節無據而身爲司謁不能禁戢致此無前犯科極爲痛駭忠大昌祿降定別監爲旀尹昌烈常時人頗勤幹今番軍士事亦非渠所指揮參酌放送爲良如敎
정조 13년
判府事鄭存謙箚曰伏以展禮閟宮慕伸羹墻移次淸齋經宿回鑾聖孝冞光玉候萬安區區下情不勝欽忭今日享班百僚駿奔而臣不生不滅心懸跡阻微忱莫效常分盡虧有臣如此生亦何爲伏乞亟賜重譴少安私分焉仍伏念臣向於請譴之章略陳情實及承批旨至有悵然之敎如臣螻蟻之微何足備數於簪履之末而記念之恩譪然於絲綸伏地聽讀自不覺感涕沾襟臣形骸攣廢已無餘地復起就列已矣無望瞻望天陛拊躬悲咽第惟七年床簀人理都絶而長帶職名徒竊寵祿每一循省已極惶愧至於兼綰四任之竝叨一身在昔夙夜之臣所罕有者豈可以委之於殘疾垂死之喘一任其漫無省識以至瘝曠也哉況營門重務尤非尸居昏昧所能照管決不容一日虛縻頃陳血懇未蒙體諒屢瀆是懼遂至泯伏而不思據實自處一向蹲冒實非微分之所敢安用是怵惕寢食靡寧仍夤至此又添一恙玆不敢不仰首鳴號冒申前懇伏乞天地父母俯賜鑑諒惻然垂矜將臣所帶提調竝賜鐫遞俾殘喘安意就盡千萬至祝取進止答曰省箚具悉卿懇春和不遠惟冀遄臻蘇完兼管辭免過矣卿須安心勿辭益加善攝仍傳曰此批答遣史官傳諭于鄭判府事
정조 13년
忠淸監司權疏曰伏以臣自以無似之賤猥荷罔極之恩前後所叨被者在臣身俱出夢外在朝家罔非格外簡置雷肆踰一月而陞緋玉之列出入近密歷五載而獲金貂之榮雖地處人望之世所稱無出其右者顧何加於此哉臣自京兆除拜之後腰金乘軺每朝赴衙七日之間自驚自疑心神靡定實莫知所以致此但有感淚潛滋衣襟欲濕忽於此際又伏奉湖臬新命臣是何人內而卿月外而方面其將兜攬於旬日之內耶惶隕之情猶屬感祝之私辭巽之語亦涉例飾之歸縮伏數日莫省所措昨因飭敎聊申叩謝之忱獲登筵席仰承諄複之敎而第臣別有公私危懼萬萬悶隘者夫以重卜而載一駑馬則其勢必致顚蹶一駑馬之筋斷骨摧固無足惜而其於重卜何朝廷用人但當量器以授以臣迷闇以臣生疎寄之以觀察之任責之以懷保之方則其所僨敗不待智者而知之臣之獲戾於上貽羞於下有不暇恤而民國之受害豈啻以如重卜之委地也哉臣於年前待罪湖州道內物情略有所見聞者矣大小郡邑五十有餘峽野之饒确懸殊水旱之利害相反生財本尠理業不贍雖値平歲在此道則可以議賑者十之三四況又豪戶盤據風俗不古罕有飭躬勸善之美間多犯分慢上之習宰百里而莅十室者尙患難治近歲按節最以湖西爲憂者良有由爾今臣地望則極淺陋也才具則太空疎也廟堂之上無與言議相關內外交濟者而單寒衰劣之一學究居然擁節往莅重藩則瞻聆駭怪輕侮必至吏民之彈壓風化之導揚已無可言而錢穀甲兵何以句檢災祥饑飽何以經理乎觸處釁尤隨事頹廢則溺職辜恩之罪臣固甘心我聖上積費陶鎔如慈父之望成於幼子者一朝狼狽將不復起爲人則憫覆之天亦豈不惻然而貽悔也哉反復思量冒赴無路玆敢披露肝膈仰塵崇嚴伏乞天地父母曲加矜察將臣藩寄之職移授可堪之人以幸公私千萬至祝臣無任屛營祈懇之至答曰省疏具悉卿其勿辭往欽哉
정조 13년
今正月二十一日行景慕宮酌獻禮親行敎是時進幣爵酒官吏曹判書李𡊠奠幣爵酒官吏曹參議李洪載贊禮禮曹判書鄭昌順典祀官奉常正李東稷宮司令申若樞執禮副司果李敬五執尊副校理李魯述大祝待敎金祖淳盥洗位禮曹正郞李鎭宅趙慶遠爵洗位禮曹正郞朴尙春典籍高應觀掌牲令典牲主簿徐孺修贊者引儀崔珽金東覽謁者引儀尹之衡成元柱贊引兼引儀李師益假引儀李英孝祭監監察朴喆源趙廷鉉
정조 13년
己酉正月二十一日丑時上詣景慕宮行酌獻禮後還宮入侍時行都承旨金載瓚行左承旨金思穆右承旨李祖承左副承旨洪仁浩右副承旨李書九同副承旨韓晩裕假注書白慶楷徐有聞記注官金鳳顯記事官李相璜檢校提學金鍾秀檢校直提學徐有防李秉模一直提學金憙待敎金祖淳以次隨駕酌獻禮時至上具冕服詣版位北向再拜訖詣廟內行酌獻禮還復位行再拜禮仍詣望瘞位禮畢還大次釋冕服改具遠遊冠絳紗袍至乘輿所乘輿至降輿所降輿乘輦禮曹判書鄭昌順曰親臨酌獻禮意甚重而今考宮園儀所載祭品圖式則粢盛牲幣之禮俗節朔望則有之而親臨酌獻則無之此所以俄者聖敎中致有俯詢者也酌獻禮之不如俗節朔望有違禮意此後則親臨酌獻禮時粢盛牲幣之節一依今番稟定以大祭之下俗節之上永爲磨鍊定式何如上曰依爲之出擧條駕至觀旂橋降輦仍卽乘輦由弘化門至降輦所降輦乘輿由建陽門協陽門還內諸臣以次退出
정조 13년
己酉正月二十一日辰時上御重熙堂左承旨左副承旨入侍時行左承旨金思穆左副承旨洪仁浩假注書徐有聞記注官金鳳顯記事官李相璜以次進伏訖命書榻敎曰兵曹郞廳有闕之代令該曹口傳擇差命思穆書箚批又命仁浩書啓目判付訖命退承史以次退出
정조 13년
己酉正月二十一日午時上御重熙堂右承旨入侍時右承旨李祖承假注書白慶楷記事官李相璜金祖淳以次進伏訖上曰戶判使之入侍賤臣承命出與戶曹判書徐有隣偕入進伏上曰今見知製敎製進嶺伯錦伯敎書則湖西風俗敍述之際乃曰凶孽訛言之胥動雖鎭撫而近幸革心嶺南則或稱風頹而俗薄此豈王言體裁務實之義乎湖西則向來一時事變不過鋤棘之類何可以此掩汚一道之士夫乎嶺南則自是鄒魯之鄕謂之風淳俗美則可也又豈可曰頹薄乎如是爲辭極涉未安此敎書竝爲還給使卽拔去此句而製進此後則嶺湖伯敎書無得押入此等文字之意申飭藝文館及弘文館可也命退諸臣以次退出
정조 13년
傳于韓晩裕曰吏房承旨與護軍尹謐監察愼基慶東部都事柳鼎周康陵參奉李膺擧入侍
정조 13년
傳于洪仁浩曰爲其一伸而已內閣提學金鍾秀仍任前職
정조 13년
吏曹奎章閣提學單金鍾秀仍任事承傳
정조 13년
右尹前望單子入之金文淳落點
정조 13년
傳于洪仁浩坐直承旨入侍
정조 13년
以原春監司狀啓嶺南穀七隻船平海郡到境事傳于李書九曰利到稍覺弛心穩涉方此深企況水路於三道本道爲最遠另加惕念嚴飭差員自初運至畢運切勿始勤終弛竭誠領運俾紓宵旰之憂事令廟堂更加嚴飭行會
정조 13년
李書九以弘文館言啓曰本館下番連日闕直事甚未安副修撰李顯默自鄕上來云卽爲牌招入直副校理李遇濟旣有只推之命一體牌招察任何如傳曰允
정조 13년
李書九以禮曹言啓曰以專經文臣殿講不通人崔時淳鄭來百沈奎魯禁推傳旨傳曰分揀各於本司入直能誦後草記替直事命下矣卽接各其司擧案則宗廟署令崔時淳移拜臺職兵曹正郞鄭來百承文院正字沈奎魯能誦云替直之意敢啓傳曰知道
정조 13년
金思穆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
洪仁浩以刑曹言啓曰昨日動駕時西部居童蒙鄭啓孫擊錚於衛外故取考其原情則以爲其父喆伊爲前府使崔重敎家婢夫者未滿十日矣以崔重敎家負債事其奴子見囚逃躱之後其父喆伊以婢夫被捉代囚而渠之親屬跟捉崔奴欲爲替囚則重敎終始阻搪之故渠父庾滯冷獄已至三朔特施分揀之典云矣前冬以德源民債事崔重敎之奴自臣曹拘留督徵矣不數日忽然逃躱之故啓孫之父喆伊以其婢夫代囚而初無杖治之事只令督納其債逋而已此等微瑣之事在渠別無稱冤之端而縱其子肆然鳴錚於天威咫尺之地者民習萬萬痛駭原情勿施喆伊父子自臣曹各別嚴處以爲懲頑之地至於崔重敎尙逭重勘已是恩造之罔極則前後特敎申飭之下至今不報使遐民稱冤頑奴籲天者莫非崔重敎專無嚴畏之心無意備償之致其罪犯決不可遲待其準報而一向寬容更令該府拿囚重勘債物自臣曹嚴囚其奴更爲各別懲督不日收殺之地何如傳曰允寧有如許國綱設置刑曹不能趁卽捧給致有更煩之擧乎卿等爲先推考限三日內收殺仍令道伯嚴飭地方官以其捧給形止報營後仍卽報本曹以爲轉稟該房之地可也
정조 13년
洪仁浩以刑曹言啓曰再昨日動駕時南陽居幼學李思白擊錚於衛外所當捧供以入而思白之以此訟冒濫今爲四次覆啓判下纔數日又復瀆擾揆以分義萬萬無嚴思白自臣曹各別照律嚴勘至於本訟已經本道査決事當直爲勿施而冒死呼籲終不知止者其中或不無可冤之端而然更令本道別定剛明査官從公決處之意分付道臣何如傳曰允
정조 13년
洪仁浩以義禁府言啓保放罪人李鼎揆還囚捧供之意敢啓傳曰知道
정조 13년
持平李聖輪啓曰請大靜縣爲奴罪人金壽賢依律處斷措語見上請興陽縣爲奴罪人河翼龍亟令王府設鞫得情夬正王法措語見上請還寢李魯春絶島安置之命亟令王府設鞫嚴問期於得情措語見上請罪人寧鎭亟令王府設鞫嚴問期於得情措語見上請島置罪人趙時偉亟令王府設鞫嚴問期於得情措語見上答府曰不允
정조 13년
禮曹啓目粘翼成公黃喜書院宣額之請不在朝家疊設之禁是白乎矣書院賜額係干恩典有非臣曹所可擅便上裁何如判付啓翼成院宇尙闕扁額豈非欠典之欠典乎特令文任撰進額號宣額日遣近侍致祭祭文當親撰曾聞坡高之間有翼成子孫云主祀者在其地乎分付畿伯搜訪狀聞爲良如敎
정조 13년
刑曹啓目罪人李顯大原情云云親熟於貞喆往來於宇賊則常時酬酢之語宇賊伊時手標之事必有多小情節而終始牢諱不欲吐實者情狀極爲獰頑此不可以海島蚩蠢或忽其盤覈之道各別嚴訊期於輸情何如判付啓下送本道監營令道伯親執嚴覈狀聞後稟處爲良如敎又啓目衛外擊錚人奴光淡原情云云依先祖受敎爲先放送所供如此上裁何如判付啓令本道詳査決給後仍卽狀聞事分付爲良如敎又啓目擊錚人安日成原情云云依先朝受敎爲先放送所供如此上裁何如判付啓令本道詳査決給後狀聞事分付爲良如敎又啓目罪人朴瑀原情云云金鍾健書中辭語無非其矣參聞之事而一向牢諱言地慢漶者節節狡惡各別嚴訊施以當律何如判付啓卿等考律議處爲良如敎又啓目金鍾輔原情云云其情狀極爲狡惡更加嚴刑期於得情何如判付啓卿等考律議處爲良如敎
정조 13년
義禁府啓目前郡守李鼎揆原情云云向前李鼎揆亦問目內辭緣泛稱遲晩所當請刑是乎矣曾經侍從勿爲請刑載在大典通編議處何如判付啓朝令之下若能悉心搜訪豈有見漏之擧此亦孤負特簡中一事不可循例決放爲先罷職放送爲良如敎又啓目五衛將任瑎趙蒙錫李魯植原情云云向前任瑎趙蒙錫等段傳旨內辭緣泛稱遲晩所當請刑是白乎矣侍從及宣傳官勿爲請刑載大典通編竝只李魯植段傳旨內辭緣泛稱遲晩刑推得情何如判付啓已先罷矣竝只分揀放送爲有矣趙蒙錫段旣非任瑎之衰病與李魯植之生疎則以渠地處以渠甄復凡有官職豈敢用謀而除官未幾放恣若此是何異於金方行之便復作氣若此則朝家陶鎔之本意弊止於攪雜之後已兺不喩渠輩之滌用旣出無拘之意則此等處含垢反作終始之澤原公事勿施其矣慢忽委折待明朝嚴問口招以聞爲良如敎
정조 13년
大司成沈煥之疏曰伏以廟社親祼繼有閟宮酌獻之命淸齋經宿聖思愈著回鑾侵曉聖體乃安臣僚忻慶均于大小仍伏念臣本以樗櫟冗散之姿偏被雨露生成之澤于今十有四年矣人方擠之淵穽而惟殿下袵席之世皆擬以枳廢而惟殿下振濯之前後所叨罔非異恩內而瀛館東壁外而灣府二品或華或腴身則榮矣家則潤矣臣於是受殿下之恩天地惟可喩其大而報殿下之恩絲髮未能效其微矣嗚呼臣之賦性有君臣之天不至甚泯則中夜撫枕未嘗不慨然流涕也雖然臣平居向國之志蓋自厲於忠逆義理之關若利害禍福之交中及險夷死生之在前愚不敢變其所操移其一步地焉是則有淵鑑在上洞照無餘蘊矣臣何以知之嗚呼乙未以前所執者危論而曲諒於丙申之初者唯殿下聖明也己亥以後所蹈者駭機而曲保於甲辰之際者亦惟殿下聖明也嗚呼凡人有志而幸或遇知志者於偶然一朝聲音笑貌之間尙或爲其人不愛一死焉則況於君親臨之乎燕趙悲歌之徒猶然則而況於國家世祿以仕自名者乎是則臣亦自知有報國之所矣雖然臣竊嘗謂浮沈末宦與夫退處丘壑皆可以報國矣則何有於淸官膴仕乎噫今臣所叨之職乃賢關長席也責任頗重訓迪衆儒以正學校之化考較時文以廣館閣之才是可以臣之庸瑣無似而能當其任乎適値動駕宮享之辰又有諸臣陪班之命而天牌洊臨臣不敢再違雖則抗顔趨朝粗伸叩謝之忱因是而若固有之遂生冒據之意則奚但有愧臣心抑恐公議之相罵大爲玷於淸朝名器也臣以是懼焉伏乞聖明俯察由中之辭仍垂體下之恩亟命選部刋臣新叨職名仍治臣瀆擾之罪以肅朝綱以遂微分焉臣無任屛營祈懇之至謹昧死以聞省疏具悉爾其勿辭察職
정조 13년
死罪臣洪彦燮疏曰伏以臣進不得以躬承德意退不得以手刃凶賊杜門窮蹙繞壁徊徨蓋將生爲不忠之人死爲不忠之鬼而已忽於夢寐之所不到意慮之所不及名姓則至煩於公車官秩遽踰於常格華誥聯翩誤恩愈往而愈隆自以祿仕之小吏昻然廁法從之後因緣事會濫竊匪據於古或有其身負滓釁坐要榮利未見如臣之比者臣聞命震惕繼之以惝怳靡措竊怪夫有國所重在典與命典不可僭命不可慢顧臣忘讎之罪常憲自在反紆寵典若奬之然不其僭乎惟臣無似之賤漫職猶濫虛辱隆命等棄之然不其慢乎典僭命慢所損匪細此又臣之罪也嗚呼臣罪何可勝誅丙午之變卽是人臣碎首爭死之地也藉令郡縣之牧守倉猝有難爲其椽屬者猶以死捍之況臣職是陪衛義則臣子也時乎尙忍言哉尺衣未長宗社之係望日深而凶賊則若是其讎視睿候有愼臣民之憂灼時切而毒禍則如彼其潛肆自初造謀之獰慝固非一朝而一夕畢竟行兇之憯毒迺見如鬼而如蜮臣則罔聞知隨行尸位未效保護之忠縱賊稔凶不輸捍衛之誠竟使滔天之禍直犯於貳極此臣所以痛哭狂號求死而不得者也臣雖至愚粗具彝性竊覸從古亂臣苟欲甘心於國家則必先自國本而動搖之有時讀史至此未始不廢書而扼腕豈意此等腐心痛骨之凶變復見於今日也尙賴維天維祖宗眷佑我宗國爰命我太母迺以一部春秋昭揭於半夜危疑之際凶逆之根柢始綻鬼魅之情狀莫逃義理之正大撑天而亘地辭旨之懇怛泣神而感豚吏布中外雖其深山窮谷凡在血氣之倫莫不奔走流涕沬血張膽誓不與此賊共戴一天如臣者卽地伏劍而下殉猶見其已涉於玩愒況我聖上罔念天地之常經不恤君臣之大義囿龍蛇於淵藪之量馴梟獍於雨露之澤症情之怪底無時可覈形跡之畢露不見其誅廟筵已撤而天聽愈邈惟殿下試思之萬古天下曷嘗有宗社焉有臣民焉而不得報如此之君讎者耶抑亦謂儲君獨非吾君乎君讎果非臣讎乎國有典刑則縱彼窮閻之匹庶尙能有冤必伸有讎必復一或反是失刑爲大況以貳極之尊遇害於兇讎東朝洞諭聖明悉燭而王綱不振以八域同情之冤萬世必誅之讎伈伈泄泄當斷不斷時移事往人心狃安始也冤泣者今焉詡笑衣帶生輝簫鼓相聞欣欣若太平無事之時瞻彼一隅南崗草樹荒涼謾興父老之咨嗟是何等世也到此益見天彝絶人紀滅亦臣頑然冥迷忍能自齒平人泯泯而處踽踽而行忽焉若不知至慟之在己苟活之爲可恥今若下臣司敗執跡而論誅終古以來爲人臣而不忠無狀者臣當先伏上刑而朝廷不之察聖慈不加罪遽見寂寥解紱之擧反爲兜攬之階朱子所謂倚託欺瞞以求爵位者其殆近之臣亦人耳豈忍爲此否乎噫臣之引退不是有耿介高蹈之志臣愚死罪竊以爲天下雖大萬物雖衆皆無以加於君父之大倫是謂三綱之要五常之本也考之禮經讎不復則服不除大可見聖人之於明天理立人紀也至嚴且正如是其不可犯己倘使天啓聖衷乾斷赫然大義克伸常倫復明惟我乘雲之鶴駕永無可返之期則凡厥臣庶窮天徹地之痛猶且沒身而難化今以如此之義分且當如此之事變出而無藉手之義死而無歸拜之顔不忍包冤而懷祿思欲奉身而自靖此蓋秉彝之衷隨感而見莫之能禦也今殿下獨有我天庇覆之生成之始焉諄諄之誨責不啻如慈詔迷該郡授玦特示寬貸之私祥月賜環俾伸參哭之誠日月之恩光無迷不燭河海之洪波有累必洗自顧一身之頂踵毛髮何莫非造化中物雖是窮廬血泣之中寸心如丹蹈赴湯火料量有素而第念人臣事君之道無他悖義則亂故君之臨下主於仁而必求合理臣之事上止乎義而必欲守身若臣之愚陋雖不足道然其所守之血忱固出於天理人情之至實關乎倫常名敎之重已欲誓死自效不容以威命之嚴恩數之隆有所變改曾於淑問之下指萬死而爲供仰瀆黈纊之聽以至易服之辰不得駿奔於內班聯章之地未敢周旋於舊僚於敵以下已不可二三其說況乎君父之前也縱使仍之以舊階縻之以宿趼至於束帶趨朝初非擬議之可到顧臣近日所玷叨者果是何如職也隱然托義而媒利殆若賣讎而沽榮臣何足言有辱淸朝此而恬若固有綽綽然無所顧忌則不但當世士大夫其將唾罵之不暇亦恐忠義之士以臣爲戒瞿然却顧不敢遽言復讎事然則今日已墜之臣分由臣而益就乎掃地是何可使聞於天下後世而亦豈不重愚臣罔赦之罪乎是以告身之不得祗受固知斧鉞之難逭而見職也旣曰在義不可則所自悼者苦心之未暴也所深懼者大防之將壞也怵以分義參以事情寧自犯逋傲之科雖其一張除書決不宜晏然冒受而銓家則輒加持擬尙以疾聲之呼未能徹聽卑之天此有大不然者臣嘗聞之有官必有誥義所可辭竝與其誥而不敢受卽古也故雖彼博雅之君子亦嘗信而行之則今獨以擎跪曲拳責其爲禮而不謂悲苦如臣者其勢不得不然終使有懷而莫伸犯科而無勘亦莫非臣人微言廢之致中夜窮山撫躬循省情窮理迫吁亦慼矣仰惟聖明在上澤洽萬品無一物不獲其所禽獸魚鱉之微皆見其各遂之性則惟臣匹夫之迷諒誠亦在所憐愍雖聖世無棄之日亦何足有無於幺麽一蔭吏而不使之遂其初服乎且伏念身旣退矣職名之時至時去未見爲臣身之加損雖今超躐如彼濫叨乃爾辱聖簡而玷名器已無餘地自臣而言有官與無官等耳冒入文字章皇丐免抑亦半近煩猥而路阻進身罪積委命區區肝膈之蘊不思所以一番披露又非臣分之所自安玆敢席藁私次冒死嗚呼使家僮申控州家蘄得轉聞于朝至若人器之初不近似自有公眼之甚明死疾之自分難起不遑私語之猥徹倘蒙殿下淸閑之燕將臣所陳參於傳驗於史會之于心其有以洞察民彝物則之所不能已然後特垂仁恩收臣已納之職牒勘臣久逋之罪犯仍命刋去臣名於仕籍不復有所檢擧則謹當永爲聖人之氓屛伏松楸依近父母之藏以時省掃得卒斯世未盡之養從玆餘生皆吾聖主賜也第以世祿之裔受恩如天圖報無日北望宸極但有悲結臣無任惶恐戰慄涕泣祈懇之至謹昧死以聞省疏具悉何必如是覶縷以憾予勿煩
정조 13년
己酉正月二十二日卯時上御誠正閣吏房承旨入侍時同副承旨韓晩裕假注書白慶楷記注官金鳳顯記事官李相璜護軍尹謐監察愼基慶東部都事柳鼎周康陵參奉李膺擧以次進伏訖上曰右副承旨入侍賤臣承命出與右副承旨李書九偕入進伏上命謐等進前奏職姓名謐進奏上曰年今幾何謐曰七十五歲矣上曰筋力何如謐曰耳聾目暗筋力亦衰盡矣基慶進奏上曰何年登科何年落仕乎基慶曰以甲子榜己丑作散矣上曰筋力與視物何如基慶曰燭下能看唐板詩傳而筋力亦好矣上曰行步何如基慶曰一日能步七八十里矣上曰壯矣鼎周進奏訖膺擧進奏上曰聞汝以操行稱於鄕中久矣予深嘉尙爲此甄用當體此意爲之可也筋力果能在京供職乎膺擧曰聖恩至此敢不思一半分報效之道而犬馬之齒已滿七十精力頹落恐不能堪承矣上命書傳敎曰旣經臺侍之人何官不做則持難於敦都尙不備擬其可乎不但爲今日召見而有是敎護軍尹謐都正待窠卽擬此外臺通人陞資後切勿拘礙事申飭銓曹因此而有一欲提飭者職名卽朝廷之職名非爲士夫中庶階限而設者則向來臺望通擬也無論初通與屢擬首望副望末望皆同一地處而未嘗與常時所擬之人通融排擬此規一出有假掌令假持平之說事之無謂孰甚於此伊時銓官之拘於蹤跡之嫌至有如許不誠之擧予則曰以類備擬反不如不爲萬萬非仰體先朝恢蕩之聖意云爾旣往無論近日亦然參下序陞窠以外東銓之復職與作宰西銓之內外敍用排比之規一如前以是見政眼者不問知爲假銜窠渠輩之抑鬱雖屬餘事之餘事朝廷用人之道決不當若是其苟且以地處之不堪不合力請勿擬勿授猶之爲可名以朝廷公物而寧有擬而慳其通擬授而擇於混授之理乎此習不革則日除十職百銜在渠輩假則一而已以此意嚴飭銓曹俾除謬習命退諸臣以次退出
정조 13년
己酉正月二十二日酉時上御重熙堂坐直承旨入侍時左副承旨洪仁浩假注書徐有聞記注官金鳳顯記事官李相璜以次進伏訖上命仁浩書傳敎曰政官待明朝牌招開政命書刑曹啓目判付訖命退承史以次退出
정조 13년
行都承旨金載瓚坐行左承旨金思穆坐右承旨李祖承坐直左副承旨洪仁浩坐右副承旨李書九坐直同副承旨韓晩裕坐注書金孝建病一員未差假注書白慶楷仕徐有聞仕直事變假注書劉師玶仕
정조 13년
韓晩裕啓曰明日常參經筵取稟傳曰停
정조 13년
洪仁浩啓曰合辭方張之時諫院無詣臺之員除在外外未肅拜人員竝卽牌招何如傳曰允
정조 13년
洪仁浩啓曰卽者義禁府都事來言時囚罪人金致簡議處趙蒙錫捧口招事命下而判義禁韓光會未肅拜次堂例不得擧行云判義禁韓光會卽爲牌招何如傳曰令次堂擧行
정조 13년
備忘記潼關僉使林應淳下直長弓一張長箭一部片箭一部筒兒一箇賜給
정조 13년
傳于韓晩裕曰右承旨入侍
정조 13년
傳于李書九曰右副承旨入侍
정조 13년
傳于韓晩裕曰御牌事體自別況使之一伸曲諒極矣召牌之下來到闕外無意承膺揆以事體道理寧容若是乎內閣提學金鍾秀從重推考牌去來各別催促斯速行公
정조 13년
韓晩裕以弘文館言啓曰本館下番連日闕直事甚未安今日政新除授玉堂待下批仍卽牌招入直何如傳曰允
정조 13년
有政吏批判書李𡊠進參判具庠牌不進參議李洪載進同副承旨韓晩裕進啓曰原州判官今當差出而本州以營下劇邑素稱難治不可不擇差他道有聲績已準朔未準朔守令竝擬何如傳曰允以成德雨爲副校理閔昌爀爲副修撰徐有寧爲知春秋申匡堯爲司成趙鉉爲原州判官李膺運爲靈巖郡守朴致源爲愍懷墓守奉官左尹金文淳右尹尹師國
정조 13년
兵批判書李文源參判柳誼病參議朴宗岳入直進參知李敏采病行左承旨金思穆進以宋載經金頤柱丁範祖元啓英李廷烈成穎李益恢爲副司直
정조 13년
傳于韓晩裕曰在外京兆堂上許遞今日政差出
정조 13년
吏批再政以金憙爲左尹李義玄爲三登縣令左尹尹師國右尹金憙
정조 13년
韓晩裕以吏曹言啓曰今此社稷大祭薦俎官當以戶曹參議塡差而參議李敏輔身病猝重勢難進參云今姑改差其代口傳擬入之意敢啓傳曰他曹參議中塡差可也
정조 13년
李書九以兵曹言啓曰內禁衛將李弼培五衛將趙文彦景福衛將洪泰一俱以身病猝重時月之內無望供職呈狀乞遞宿衛領軍之將輪番之任不可久曠今姑改差何如傳曰允
정조 13년
李書九以兵曹言啓卽接宣傳官廳牒報則文臣兼宣傳官成德雨除授過限未肅拜云依例改差何如傳曰允
정조 13년
李書九以摠戎廳言啓曰本廳中軍金相玉身病猝重勢難察任改差何如傳曰允
정조 13년
洪仁浩以義禁府言啓曰因刑曹啓辭德源前府使崔重敎拿囚重勘事允下矣崔重敎今方待命卽爲拿囚之意敢啓傳曰知道
정조 13년
持平李聖輪崔重圭副校理李魯述正言崔時淳姜文會副修撰閔昌爀啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈止愛之德如傷若保之恩是因大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王照垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊不可勝言實非所望於聖明之時而此亦猶屬餘事妖凶如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請黜置罪人鄭致達妻亟令王府夬正典刑以洩神人之憤噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根抵而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後十三字刀割擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴崇賊堅之許積一行刀割姻附賊復陰助聲勢不軌之跡已綻懷二之謀難掩今此賊復輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷九行刀割
정조 13년
持平李聖輪崔重圭正言崔時淳姜文會啓曰澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命有乖獄體李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種倡主凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之請遲晩後物故罪人啓能亟施孥籍之典啓能趾海等諸賊窮凶極惡自有天地以來所未有者而限以國法賊能未施孥戮賊趾兄弟猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶請令王府一依古典趾賊等凶種之年未滿者待其稍長卽施邦刑俾絶凶逆易種養禍之患噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣授之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行半刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰九字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王章萬萬失當以謙以逆復之子傳襲其父之凶圖六字刀割鉤覈之路惟在此賊之盤問而半夜特敎出付縣獄國體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至今此賊實無異於古之适雲今之趾夏則其凶種逆孽顧何論於待年與否乎請梟示罪人明謙正刑罪人以謙亟施孥戮之典逆復庶子好石不待年滿亟施處絞之律噫嘻痛矣從古亂逆何限而豈有如宇鎭者哉渠以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭八字刀割與同生死之說旣已遲晩顧瞻他日之計明白納招甚至於干涉善復自知當死之供吐實於平問之下其陰慘情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈請遲晩罪人宇鎭更令王府卽速拿來仍前設鞫期於得情夬正典刑噫嘻痛矣今日亂逆苟究其本則顧不在於五月之禍變乎復宇之本半行刀割是以壬寅之前則有榮德焉壬寅之後則有夏瑮焉而畢竟則今年夏秋之喪變出矣噫嘻尙忍言哉擧國臣民之悲冤疑憤愈往愈劇而及承我慈聖諺敎始知兩次喪變果有所以矣慈敎若曰症勢凡百自初怪底此豈非喪禍之源委逆變之頭腦乎在今日所當窮覈者惟在於此一款而若其窮覈之道則亦唯在於逆醫廷楫乳道不可斷而斷之熱劑不宜進而進之則其間情節已極疑怪而滿庭臣僚屢朔嚴討終不得請尙使戴頭於竄配之中此殆天意之有在也噫窮凶之謀至憯之計必有主張指揮於不覩不聞之中者則此豈一廷楫所可獨爲者哉然而端緖之鉤得情節之覈出不得不先自廷楫始請減死定配罪人廷楫亟令王府設鞫嚴問期於得情
정조 13년
持平李聖輪啓曰請大靜縣爲奴罪人金壽賢依律處斷措辭見上請興陽縣爲奴罪人河翼龍亟令王府設鞫得情夬正王法措辭見上請還寢李魯春絶島安置之命亟令王府設鞫嚴問期於得情措辭見上請罪人宇鎭亟令王府設鞫嚴問期於得情措辭見上請島置罪人趙時偉亟令王府設鞫嚴問期於得情措辭見上